Søren Søndergaard (EL), 2001-03-22:
Lovforslaget er et udtryk for den konkurrence, som de borgerlige partier har kastet sig ud i, om, hvem der kan foreslå de fleste og de mest vidtgående krav om højere straffe.
Derfor er det også karakteristisk for det her forslag, at man i bemærkningerne ikke gør sig nogen som helst overvejelser om, hvorvidt forslaget vil have nogen effekt på omfanget af volden i samfundet.
Vi skal straffe mere.
Hjælper det?
Det ved vi ikke!
Hvorfor skal vi så straffe mere?
Det er nogenlunde den melodi, det kører på, og den kan man jo selvfølgelig gentage igen og igen, men der er altså ingen overvejelser om, hvorvidt det gør noget ved det, man hævder, man vil gøre noget ved, nemlig omfanget af volden i det danske samfund. I den udstrækning, nævninge og domsmænd tager hensyn til voldsmændenes sociale situation og mulighederne for at give de bedste betingelser for, at en forbryder kan få et liv uden voldskriminalitet og dermed altså også uden nye ofre, ja, så mener forslagsstillerne tydeligvis, at det er et udtryk for utidig slaphed, og det har man fra en eller anden landsdommer, som er enig i det synspunkt.
Der er ingen grund til at tro, at vedtagelsen af det her lovforslag vil nedbringe volden.
Der er ingen grund til at tro, det vil gøre det tryggere at være borger i Danmark.
Der er ikke nogen erfaringer, der tyder på, at alene længere fængselsstraffe forebygger voldskriminalitet eller forhindrer tilbagefald for den straffede.
Der er altså ret beset ikke noget som helst formål med det her forslag.
Det, der derimod er grund til at bruge meget mere tid på at diskutere, er den forebyggende indsats, som omfatter en lang række tiltag, hvoraf ikke mindst det lange, seje træk for at fjerne de sociale årsager til kriminaliteten er vigtig, men her er forslagsstillerne tydeligvis fuldstændig på udebane.
Ud over voldsforbrydelser vil forslagsstillerne denne gang - det bliver noget andet næste gang - også øge strafferammerne for menneskesmugling, og vi har i Enhedslisten den opfattelse, at der blandt menneskesmuglerne angiveligt findes en række meget usympatiske typer, som fortjener at blive straffet.
Men hovedårsagen til væksten i menneskesmuglingsindustrien er imidlertid den umenneskelige flygtningepolitik, der føres i de europæiske lande, hvor man er godt i gang med at bygge en mur op omkring fort Europa.
Menneskesmugling fjernes ikke ved hjælp af hårde straffe.
Hårde straffe på det her område forhøjer blot prisen og forhøjer dermed fortjenesten ved menneskesmugling.
Forslagsstillerne synes at gå ud fra den antagelse, at flygtninge, som når til Danmark ved hjælp af menneskesmuglere, altid er misbrugere af asylsystemet.
Men det er jo noget frygteligt vrøvl.
Enhedslisten vil gerne diskutere strafferammer.
Vi vil sågar gerne diskutere, om bestemte typer af voldsforbrydelser ikke også skal straffes hårdere.
Men vi vil gøre det dels på et sagligt grundlag, dels vil vi gøre det i en sammenhæng.
Derfor er det vores opfattelse, at vi skal afvente Straffelovrådets betragtninger om relationerne mellem straffene for forskellige typer af forbrydelser, og så skal vi lægge os fast på noget på den baggrund.
Det synes vi også skulle være holdningen hos de øvrige partier i Folketinget.